정조 1년
丁酉五月十一日午時。上御興政堂。諸承旨持公事。吏曹參議同爲入侍。疏決追爲入侍時。行都承旨洪國榮。左承旨李亨逵。右承旨李義翊。左副承旨兪彦鎬。右副承旨金夏材。假注書徐鼎修。記事官徐龍輔金勉柱。吏曹參議鄭民始。以次進伏訖。諸承旨以次讀奏公事。上曰。吏議將欲改通臺望乎。民始曰。三堂不備。故未及爲之矣。上曰。昨日下敎。只爲另擇。而初無改通之敎矣。國榮曰。此專在銓曹之愼簡矣。命民始先退。上曰。聞沈念祖承牌云。雖一司旣備。則疏決座目單子入之。疏決諸臣入侍。賤臣承命出來。與左議政金尙喆。右議政鄭存謙。判義禁李重祜。刑曹判書張志恒。同義禁嚴璹任希曾鄭好仁。刑曹參議金尙集。正言沈念祖。事變假注書林雲喆。偕入進伏。上曰。三司諸臣。如有追後來到者。直爲入侍。可也。大司諫徐浩修。掌令朴在源。獻納朴宗來。校理鄭志儉。以次進伏。上曰。原任何不入來乎。尙喆曰。取考前例。則三十年來。無原任入參之事。故與臣等往復。而不敢入來矣。國榮曰。疏決。國之大事。原任旣無勿參之規。則同爲入侍。似無妨矣。上曰。然矣。原任大臣入侍。出榻敎上曰。疏決。幾年後初乎。國榮曰。先朝非不頻數。而備儀擧行。則戊午年後初有矣。存謙曰。秋曹堂上。當爲備員入侍。而參判金華鎭。聞有實𧏮。許遞。其代。令該曹卽爲口傳差出。何如。上曰。依爲之。出擧條上曰。刑曹參判金華鎭許遞。口傳差出。待下批牌招。先入侍後謝恩。出榻敎命書傳敎曰。歲首特放。予意有在。而今則明義錄。已頒布中外。苟有其罪之罔赦。則何若是屢次下敎乎。當初處分。則旣知無他。只施付處之典矣。付處罪人韓翼謩金相福。依前放送下敎。擧行。義翊讀奏禁府時囚秩。至洪啓襚勅庫錢幻弄事。上曰。此以一律請之乎。重祜曰。非一律矣。上曰。此則參酌決放。無妨矣。上曰。減等則爲何律乎。重祜曰。似當爲流三千里矣。上曰。有功議則似又有減以本律。參酌決放。可也。至李在運賣文事。上曰。他人旣皆刑配。則不可異同。仍之。何如。尙喆曰。好矣。命仍。至沈有鎭過限不來事。上曰。此則放之。國榮讀奏徒配秩。至徐完碩貪汚不法事。上曰。罪果無狀矣。徒配則遇赦蒙放。而此自前年。屢經赦典。特令不放矣。今番則放之。不害爲廣蕩之典矣。尙喆曰。量其輕重處之。似當矣。重祜曰。其罪則重矣。上曰。前旣屢仍。則今乃放之無妨。命放。至宋雲佐還穀虛留事。上曰。此則比他輕矣。尙喆存謙曰。然矣。命放。至鄭忠達還上加分反作事。上曰。若非前年特敎。則此等之罪。必已蒙放。而頃見文案。亦無甚大罪矣。旣放徐完碩。而此獨不放。則未免參差矣。尙喆曰。徒年則量其輕重處之。無妨矣。存謙曰。然矣。上曰。諸臣之意。何如。重祜曰。其罪與完碩同矣。命放。至李敬倫還穀擅分事。上曰。此則昨年旣仍。而罪又輕。放之無妨矣。命放。至洪和輔休番木還穀幻弄事。上曰。旣經閫帥。而有此罪犯。已極無狀。又有營査矣。上曰。卿等之意。何如。尙喆存謙曰。以此觀之。所犯夥然。而其間亦有輕重。上裁。何如。上曰。比崔景岳。何如。國榮曰。景岳則罪大矣。重祜曰。罪犯不輕矣。上曰。卿等以次奏之。璹等曰。罪則重矣。上曰。罪犯非輕。而至於休番木事。其時備局所許。則有異於景岳矣。然渠爲閫帥。豈可爲此。命仍。至崔景岳貪汚不法事。上曰。閫帥而犯此等罪。則責罰宜異於凡人矣。尙喆存謙曰。然矣。命仍。至曹學臣還穀幻弄人命致傷事。上曰。此亦罪犯不輕矣。不但加分。又傷人命。其他罪犯。亦夥然矣。上曰。其外貌則頗善矣。國榮曰。外貌頗善。故以無識之類。所經之職。於渠已濫矣。上曰。然則負國大矣。尙喆曰。然矣。命仍。至申益彬還穀反作事。上曰。何如。尙喆曰。雖是反作。而其數夥然矣。命仍。至李養遂還穀加分等事。上曰。李養遂。任安東時。反作穀數。比申益彬。何如。好仁曰。申益彬則至於二萬餘石之多矣。命放。至具敍五勅庫錢幻弄事。上曰。何如。尙喆存謙曰。異於入己矣。上曰。放之無妨。而卿等之意。何如。重祜曰。勅庫錢。事體甚重。而任意換賣。其間委折。有未可知矣。璹曰。然矣。命放。至崔宗大事。命放。至申耆事。命放。至尹衡烈養賊處朝紙書札往來饋問事。上曰。此則不可不仍矣。罪犯雖不重大。而放之則無以懲後矣。尙喆存謙曰。然矣。命仍。至趙德常還穀加分等事。上曰。定配旣不久。又多所犯矣。何如。尙喆曰。定配旣不久。則似難遽放矣。命仍。至趙來鎭事。命仍。至李魯述事。上曰。何如。尙喆曰。初不延命之罪。而自上已處分矣。上曰。放之無妨。命放。至朴載謙加分逋欠事。上曰。此則無足更問矣。命放。至金載人敗舡事。上曰。此足可懲矣。尙喆曰。然矣。命放。至白鳳周事。上曰。此亦放之無妨。命放。至文天絿試場幻弄事。上曰。何如。尙喆曰。所犯不輕矣。上曰。今已到配乎。重祜曰。似已到配矣。命仍。至尹得逵禁松濫斫等事。上曰。此則發配屬耳矣。命仍。亨逵讀奏禁府放逐秩。至日謙事。命仍。至鄭遠達事。上曰。何如。予意則以爲。此旣顚狂。謙賊今又罷養。則此所謂毛將焉傳者也。放逐。本是連坐之律。而今則似不當矣。卿等之意。何如。存謙曰。顚狂則果然矣。命放。至金相定事。上曰。此旣屢出於逆招。而只施放逐者。特用寬典矣。命仍。至李俊永事。上曰。此則無足可問矣。存謙曰。其在肅淸都下之道。屛逐不放。好矣。上曰。何如。尙喆曰。此不過行己鄙悖之罪也。不齒朝端則可。而屛之田里。則似過矣。上曰。此則別無所捉罪目。而不過行己鄙瑣。賦性麤悖。則異於安大濟輩。而照律。與大濟同。甚爲斑駁矣。重祜曰。聖敎誠然。而放逐不久矣。存謙曰。此等之類。姑置之無妨矣。上曰。放之。可也。命放。至安大濟權㻽閔孝源許根金履準事。以上竝命仍。彦鎬讀奏禁俯定配秩。至壽澤事。命仍。至金鼎九事。上曰。何如。頃年赦典。未得蒙放。而似聞妄言亂出之罪云矣。好仁曰。然矣。命仍。至洪雄太金昌大吳重觀渠正阿只辰柱𡐔仁得善得事。以上竝命仍。至高致龍淸潤事。上曰。罪犯不輕矣。命仍。至宋文鉉李世壕事。上曰。此乃李壽鳳。以御史往濟州時事乎。重祜曰。然矣。命仍。至爀事。命仍。至李恒延吳命垕事。上曰。此亦仍之。可也。關係旣重。則實難遽放矣。至者斤萬事。上曰。何如。存謙曰。臣待罪嶺伯時。逆賊泰正。甚難追捉。而賴者斤萬而捕得矣。上曰。此乃常漢乎。存謙曰。似然矣。上曰。達文之入於此獄。果以何事乎。存謙曰。其時者斤萬。自稱達文之子云故然矣。命仍。至翼雲事。命仍。至李章吾事。上曰。幸免者太多。則亦非懲後之道矣。命仍。至李宅鎭安寬濟事。竝命仍。至睦祖煥事。上曰。此異於權㻽。而未可遽然放之。卿等之意。何如。尙喆曰。罪犯旣重。有難輕放。上曰。量移。則好矣。命量移。至韓光䋜趙雲亨李勛濟事。竝命仍。至鄭文達民庫等錢幻弄事。上曰。所犯甚多乎。尙喆曰。夥然矣。命仍。至具庠事。命仍。領敦寧金陽澤。領府事李溵進伏。上曰。雖無原任入參之例云。而今則初行疏決。故使之入侍矣。陽澤等曰。臣等亦以無前例。初不敢入侍矣。至李萬軾事。命仍。至粹臣事。上曰。此獄。前古之所無。予於其時。至廢寢食。哀痛切迫之外。夫復何言。命仍。至鄭義達安謙濟申光履元義孫事。以上竝命仍。至李沖事。上曰。此所謂經明行修者乎。溵曰。然矣。命仍。至李鎭常事。命仍。至復一福海事。竝命仍。至趙曮尹彝復權烋崔東岳李克生鄭煥猷事。以上竝命仍。至樂述致讓致顯致廣致默致恭致良致勛致訥景行景輝景煥景興事。以上竝命仍。至崔朝岳金若行事。竝命仍。至申大顯事。上曰。本以小事。至於如此矣。盜踏印信。此是竊發之所爲。渠雖無狀。身經閫帥。豈忍爲此等事乎。命仍。至李宗胤事。上曰。此本事。卿等知之乎。尙喆曰。臣等未詳其委折矣。上曰。此雖細事。而其所爲無狀矣。前年以些少之事。與別監爭鬨。故予嚴治掖隷。而渠終不知其惶悚。至於直往大殿差備。欲爲伏地云。予時適侍坐。聞中官所傳。僅僅䌤縫。渠目見此狀。而猶不止咆哮之色。極爲無狀矣。然事旣微細。放之。好矣。命放。至朴宗岳事。上曰。此亦放之無妨。卿等之意。何如。尙喆曰。以其親密諸賊之罪也。上曰。其時孰不親密乎。存謙曰。臺疏則別無所捉罪目矣。上曰。諸臣之意。何如。重祜曰。其時臺言。別無所捉矣。璹曰。臣則未詳其委折矣。好仁希曾曰。臣之所見。與判義禁同。命放。至閔百奮事。上曰。此亦無異於朴宗岳矣。尙喆曰。此輩之結連。怪矣。陽澤曰。果如左相之言矣。上曰。其時臺啓旣出。故不可不聽。而臺啓中。亦無所捉罪目矣。命放。至金悌行貪汚等事。上曰。東萊之賊幾何。重祜曰。其所那移。雖非國穀。乃會附穀矣。上曰。嶺伯狀啓中。旣有所現捉。則其數雖少。與朴宗岳閔百奮有異。況東萊之賊。多有現發者乎。命仍。至鄭彦衡國穀幻弄事。上曰。此亦所犯多矣。命仍。至趙𡷗李世聃朴宗集韓景勳朴鳳興李坤培事。以上竝命仍。至申漢禎事。上曰。雖不可遽放。而減等則爲何律乎。尙喆曰。於渠何足減等乎。從後處分。似好矣。上曰。減等則此後遇赦卽放矣。古者彼國。猶有疑慮。故多定甲軍矣。近來則漸漸解弛。此雖可見彼之紀綱。而是亦視同內服之意也。三千兩見失。是何大事。而至有此擧乎。命減等。至田光尹事。命仍。至沈履之事。上曰。予屢次言之於筵中。卿等聞之否。屢出鞫招。至於聽政朝參之不參。而予每不問矣。勿論他事。全羅監司時饋遺一節。豈忍以士夫而爲此乎。命仍。夏材讀奏禁府削出秩。至郭鎭純事。命仍。至李得濟事。上曰。此比李章吾。何如。雖爲無狀。而不過隱匿厚男之罪矣。尙喆曰。然矣。命放。至趙德成李得臣鄭履煥李澤遂。李會遂沈勗之事。以上竝命仍。義翊讀奏定配身死未蒙放秩。至尹景濟趙世忭李弘澤尹相悳尹相靖尹相憲金德裕申弼仁閔允昌楊就達朴景淳李載夏安就尙畢得南泰績朴敏樞金就寶李在善姜錫濟洪益源李聖望申大源申致億安道行李時貴鄭熙普李經濟洪益龜李養中吳命佑黃應直李賢汲李綏慶李光臣戒三若淵申晦等事。以上竝命仍。命書傳敎曰。當此悶旱之時。宜念疏釋之典。慶興府安置罪人睦祖煥。量移。梁山郡定配罪人申漢禎。減等。興陽縣流三千里定配人李宗胤。機張縣竄逐罪人朴宗岳。珍島郡徒配罪人閔百奮。或法已行矣。或罪不甚重。竝放送。金海府徒配罪人徐完碩。稷山縣徒配罪人宋雲佐。沔川郡徒配罪人鄭忠達。新溪縣徒配罪人李敬倫。藍浦縣徒配罪人李養遂。洪州牧徒配罪人具敍五。禮山縣徒配罪人崔宗大。公州牧徒配罪人申耆。堤川縣徒配罪人李魯述。鳳山郡徒配罪人朴載謙。白川郡徒配罪人金載人。黃州牧徒配罪人白鳳周。或旣經大霈。或情有可恕。竝放送。放出鄕里罪人鄭遠達李浚永。削出罪人李得濟。時囚罪人沈有鎭。亦爲放送。時囚中洪啓燧。以本律參酌決放。上曰。傳敎。仔細書之。無或有闕誤。可也。上曰。仍放標紙付貼時。諸承旨相與考準。無有落漏錯誤之弊也。上曰。刑曹參判望。催促。上曰。注書。只聽承旨之言而傳命乎。事變假注書林雲喆推考。出榻敎上曰。刑議出去。尹起莘文案持入。上曰。起莘之偸竊馬牌。分明乎。志恒曰。偸竊則果爲的實。而似必不知其罪之至於一律之致矣。上曰。年少幼沖乎。志恒曰。然矣。亨逵讀奏刑曹時囚秩。至李光點李廷泰李景載金貴乭事。竝命仍。上曰。諸臣少退。諸臣少退閤外。小頃更爲入侍。尙集讀奏尹起莘文案。上曰。偸竊馬牌。罪則大矣。而似非故犯。卿等之意。何如。尙喆曰。盜去則的實。而乘其酒氣。似不知重大而然矣。上曰。似是專出於酒氣矣。存謙曰。見其貌樣。可知其無識愚蠢之人矣。上曰。原任之意。何如。陽澤溵曰。似不至死罪矣。上曰。獄官之意。何如。志恒曰。不至一律矣。尙集曰。不過無知妄作矣。上曰。減死定配。可也。至金奉鎭金伊吳孫興事。以上竝命仍。至李㖯伊事。上曰。此則一律乎。志恒曰。然矣。命仍。至朴斗杓印信僞造等事。上曰。此亦一律乎。志恒曰。然矣。上曰。旣是顚狂。則絶島爲奴。此已足矣。卿等之意。何如。存謙曰。臣則未詳其委折。而歸之顚狂。則似不可矣。上曰。刑判之意。何如。志恒曰。若非顚狂。則重難矣。上曰。受杖之時。發狂言乎。志恒曰。別無狂言矣。上曰。刑議之意。何如。尙集曰。雖曰顚狂。所犯重大。似難酌處矣。命仍。至徐慶巖事。命仍。至金德鎭火藥偸賣事。上曰。何如。志恒曰。其同謀之人則已死。而曾於先朝。亦爲減死矣。溵曰。不施一次刑。而直爲酌處。似不可矣。尙集曰。只守本律無妨。尙喆曰。法官之守法。固其職也。而自上。宜從吁咈之義矣。上曰。法若可合。則自上亦豈可低仰。而千金偸竊之罪。旣已減死。則何獨於三百金偸竊之罪。而必用一律乎。命減死定配。至金樂道事。命仍。至京畿定配罪人沈元泰朴昇權事。竝命仍。上曰。事在今年者。有不可遽放矣。至尹奉才事。命仍。至金夢淵事。命仍。至張光來偸火藥事。上曰。何如。志恒曰。此不過同情矣。尙喆曰。不必爲罪首矣。命仍。至朴奉圭事。上曰。此則有關風化矣。命仍。至李臥達梁漢弼黃尙遠權成龍等私自掘移事。上曰。先朝贖典。以私掘爲一律矣。竝命仍。至洪洛溟朴好萬秦應繆金今發李明增。朴召吏韓範最奴山東朴時悅全滿金光一事。以上竝命仍。至金精一殺獄事。上曰。殺人則的實。而謂之顚狂。故當初減死矣。命仍。至金以率裵水魚李壽奉事。命仍。彦鎬讀奏咸鏡道充軍秩。至銀三孫正福全德觀吳甲得事。以上竝命仍。至文興尙事。上曰。此亦殺獄減等。而大體殺獄則重難。決不可遽放矣。尙喆存謙曰。然矣。命仍。至咸永稅金貴才林遇春崔命璧宋興三李一春林以江柳泰根事。以上竝命仍。至鄭弘臣事。上曰。屢經大霈。放之無妨。而當初疏語。多有怪說矣。尙喆曰。然矣。上曰。此乃鄭弼臣之親乎。浩修曰。然矣。命放。至李定金信遇事。以上竝命仍。至劉彭得殺獄事。上曰。減死。於渠過矣。命仍。至樂進婢福德李旕先崔萬必張貴賢金在河朴載興張友良朴世一金召史。崔濟杓孔宗南事。以上竝命仍。至李辰雄薄待老父母事。上曰。關係風化。無容更議矣。命仍。至殷德謙金鼎泰奴淑才金壽坤。鄭二男崔貴同權世道事。以上竝命仍。至尹顯佐乘醉敺人以致自盡事。上曰。何如。尙喆存謙曰。旣至殺人之境。則難免逼殺之罪矣。上曰。所謂由我而死者也。命仍。至徐仁喆金鳳著張信昌事。以上竝命仍。至卲昌務殺人原謀罪事。上曰。何如。存謙曰。此與致死人相鬪而然矣。命仍。至朴春京尹日成事。竝命仍。至李齊億事。上曰。此兪恒柱御史時事乎。存謙曰。然矣。命仍。至文莫男金星彩林春世奴和福朴龍洙事。以上竝命仍。至李太老味被縗刼女事。上曰。何如。存謙曰。身被縗麻。欲刼良女。極爲無狀矣。上曰。無識之類矣。志恒曰。罪關倫紀矣。尙集曰。發配亦不久。不可卽放。命仍。至洪德遇漁場侵虐事。上曰。何如。溵曰。發配已四年。足懲其罪。志恒曰。年久而罪最輕矣。尙集曰。刑判之言。是矣。命放。至吳方已車木大事。竝命仍。至朴文必刼婚致殺事。上曰。何如。尙喆曰。其時道臣。直請正刑矣。上曰。此與手犯者有異矣。存謙曰。道臣直請。必有苗脈矣。上曰。其本文案。刑議出去持入。尙集承命出來。持朴文必文案還入讀奏。尙喆存謙曰。渠有自服。故道臣之請如此矣。命仍。至金宗甲卞彦長金福昌徐尙官事。以上竝命仍。至金太星殺獄事。上曰。此亦減死乎。存謙曰。其時特貸一律矣。命仍。至朴成柱殺獄事。命仍。至尹碩佐李璞張厚男李云才李鎭宗金老郞魯亨喆黃龍采金二才兪彦鳳金仲世朱善敏金斗相崔占龍鄭斗白孫聖福林延才奴貴男鄭守丁金泰寬徐得化事。以上竝命仍。夏材讀奏慶尙道徒年秩。至李茂松金聲喆李占男事。以上竝命放。至文道明文道𤈛敺打士族事。上曰。以常漢而敺辱士夫。其罪不可遽放矣。尙喆存謙曰。有關風化矣。上曰。獄官之意。何如。志恒曰。發配亦不久矣。命仍。至全致慶事。命放。至鄭德世掠取他人妻事。上曰。何如。尙喆曰。非但厥漢之罪。厥女和應之罪亦大矣。志恒曰。發配纔一年矣。上曰。無識之類。何足深罪。命放。至柳福興私屠事。上曰。何如。溵曰。其中罪最輕矣。命放。上曰。若丁酉年條。則不可輕放矣。至吳鵬擧事。命仍。至咸道亨踰越宮城事。上曰。發配雖不久。而所犯亦不重。放之無妨乎。諸臣之意。何如。尙喆曰。後弊所關矣。上曰。乘其頹圮處而踰越。則與直越宮城者有異矣。陽澤溵曰。其在嚴宮禁之道。有難遽放矣。存謙曰。罪則當死。而情或可恕矣。志恒曰。當初之不用一律。已是寬典矣。尙集曰。至有臺啓。恐難遽放。命仍。至方聖裕朴以榮金奉協崔重贊道潤柳範事。竝命仍。至趙世福侵辱大臣事。上曰。向來領敦寧事乎。陽澤曰。然矣。本以臣家婢夫。愚悖無賴。有時作挐於廊底。故出付法司矣。命仍。至李召史金雨澤林成大李鵬齡黃順金金召史崔拓祚崔南極奴星奉金召史朴虎大金遜曺仁益柳宅申吳成春趙德明金處光奴萬起徐日三金昌大。以上竝命仍。至朴大中朴用云李召史婢雪禮事。以上竝命仍。至李仁芳事。上曰。本事。如何。浩修曰。掛榜事矣。上曰。卿在湖南時乎。浩修曰。然矣。存謙曰。此則不可擧論矣。命仍。至金龍云事。上曰。此安川君事乎。志恒曰。然矣。命仍。至李漢運以鄕戰事鳴鼓罪。上曰。此人每上疏章。極爲怪駭。吏曹參議御史時。已爲刑推矣。命仍。至任同恒一粹賓樂遜樂莘僧大賢婢古邑丹。任應賢婢水點鍾烈李行徽洪首得朴得福孫壽大奴奉鶴許煇奴右天李再燁同伊崔重江尹世巾金廷白李寅元金昌大張德伊奴用太。以上竝命仍。至羅宗孝事。上曰。本事。何如。尙喆曰。偏聽讒言。鬻其正妻之事矣。上曰。卿等之意。何如。溵曰。有關風化矣。上曰。無識之類矣。命仍。至鄭國良朴思福郭貴連朴致貴。車守東金陽春金龍國素福僧正澤南昌邊遇良柳箕辰金光偉都命元件里德全漢雄。李甲命金召史崔大一申永楚婢件若朴振輝李光玄趙鳳壽金百年金林延位金春伊朱弼聖吳時命金宗汗吳楚三尹益采僧雪敏僧雪摠金驗龍。林世寬。以上竝命仍。至陳召史舊奴作夫事。上曰。何如。尙喆曰。渠以鄕中品官。而有此行。則其罪固大。若是本來常人。則亦何足責也。且未嫁女。與有夫女有間。而未可詳知矣。命仍。至尹守雄李成規張漢樞金漢鳴李昌亮裴弘彦朴文化金後徵金有珪李彦馥黃成龍姜周成李世興鄭敬寶李加隱同朴道仁表辰守李堤金喜辰姜月里金李完遜朴興文黃益采柳誠鎭韓光裕李壽華朴柱海私婢豆禮金載垕等事。以上竝命仍。至金致賢敺人致殺事。上曰。此亦罪犯重矣。溵曰。有非可論矣。命仍。至李東柱稅穀幻弄事。上曰。何如。尙喆存謙曰。臣等姑未詳其事狀。而大體發配未久矣。命仍。至金順得尹肇殷金道成婢世春金宗寶金應春康就亨宣夢位周京得事。以上竝命仍。至金宗澤事。上曰。何如。尙喆曰。非理好訟。其罪不輕。而發配且不久。尤難遽放矣。志恒曰。罪則重矣。尙集曰。不可輕放矣。命仍。至僧法翊車金伊哲任道天事。以上竝命仍。至李元江勒收民錢僞成營決事。上曰。何如。尙喆曰。無狀矣。陽澤曰。其罪不輕矣。命仍。至宋太岳朴仕任金焴洪敏廷李商義柳贊彬金斗柄鄭者億別。禹匡回金象三李鳳來尹聖希柳贊碧柳秀喆田哲興方大成事。以上竝命仍。至黃仁琰隨往養厚事。上曰。放之無妨乎。尙喆存謙曰。發配不久矣。上曰。渠以奴子。隨渠上典。有何大段罪犯乎。尙喆曰。若非奴子。則罪尤大矣。命仍。至陳德煥金時金金富萬事。命仍。至奴七同上典墳上圍籬事。上曰。何如。尙喆曰。渠以奴子。圍籬於上典墳上。極爲凶惡矣。存謙曰。罪犯極凶矣。命仍。至李宇賢金今必金右丁李同亨禹章海金億年事。以上竝命仍。至孫巡太脅迫寡女事。上曰。何如。溵曰。其罪不輕矣。志恒曰。減等則似好矣。上曰。減等。至尹光郁金贊卜梁德秋李德秀徐允京崔大宗白增洽安得先趙碩彬李卜男白莫金朴益己安德萬尹世贊李龍才金守奉李三碩郭六三全有福奴金夢卞世基李白同全俊必奴道孫婢甲德官奴聖眞趙希聃金以三鄭二太金萬采韓奉之韓秩貴南東英李一奉河必雄張光碩韓商隣李貴三金鎭光金必俊張太範李從根金成協崔益三梁成福朴德金尹夢元金太中洪寅輔崔介奉安琛柳旕先全達天崔旬萬白金金始西李湸奴四正申成得三金高五臣奴福男鄭志賢張仁和。以上竝命仍。上曰。金吾刑曹草記。卽爲修入。可也。亨逵讀奏全羅道定配秩。至千世柱事。命放。至梁鳳瑞李載春等駕前上言事。上曰。渠以鄕曲之人。極爲放恣。故其時有處分矣。竝命放。至趙重廉以喬桐刑吏逆手見失事。上曰。此則異於申大顯之偸竊僞印矣。志恒曰。脫身逃走。則極怪矣。上曰。渠輩生怯而然矣。命放。至奴海同事。命仍。至劉銀金事。命仍。至李弘遠事。命放。至趙和鎭詬辱士夫事。上曰。此則放之。何如。尙喆曰。臣等亦於文書中。打點持來矣。命放。至曺允邦事。命放。至薛文垕事。命仍。至文道三金潤福金順山事。竝命仍。至奴歸才事。上曰。累經大霈。放之無妨。命放。至金之兌金光西事。命放。至奴靑同事。命仍。至金如載金處運愼厚重康衛盧元貴朴禧胤趙德昌辛聖大梁聚三鄭惟泰金德信僧戒藝朴宗祿劉春三宋奎復宋龍瑞成女李觀成千分男申奎權事。以上竝命仍。至洪命必良女英時徐莫山崔爾恒申進華李無應崇廉大福李聖秋崔恒大白奉得私奴二金朴必柱金三太朴泰龍張漢德姜泰健吳復興朴聖彬沈夢儀朴夏臣李元三奴卜成金斗光曺景洙奴孝才洪楹金益謙金振三柳元春奴性太奴元發䎘雲私奴有發白漢圭李暻粹弘私婢星梅宋煥經申光純咸一韓景會金世云奴東榮金就一李昌仁李煥龍復善洪天柱事。以上竝命仍。上曰。此以下罪人。皆有關風化矣。一倂仍之。可也。至芮順立金云光許順良女順德洪千才金再希吳順贊鄭世大奴貴賢金天有金太辰李雙可麻韓奉哲金召史張守乭金復源李億碩辛海守王召史尹萬弘金從金李時起李龍老陳二範李宗祿金德貴金乻欣金成海韓大完林世賢金以中鄭日付崔益大李昌海車行輪朴天五鄭海朴太巾文漢成私奴馬也之朴守勳姜冕煥良女黃召史婢奉愛柳天申朴龍海韓金奉朴聖燁金毅建鄭秀朴有才孫柱天趙重玉申召史崔敬龍巫女水烈事。以上竝命仍。義翊讀奏禁府韓翼謩金相福放送草記。命書知道。上曰。在上之人。旣持刑殺之柄。則莫重傳敎。旋下旋收。有關紀綱矣。然臺諫。如又爭執。則予亦不可不聽從。而實爲悶焉。以臺諫通淸事言之。另飭異於改通。則臺閣之臣。初無可引之義。而至於只經兩司者之撕捱。則固無足怪。若曾經三司之人。行公於玉署。而撕捱於兩司者。予未知其何故也。大體通淸一事。當付諸銓曹。使之各別擇差而已。銓曹之臣。知悉此意。善爲擧行。可也。彦鎬更讀奏定配罪人秩。至朴東秀鄭業祚安允周金老松金德祚金呂行李弼薰鄭震太事。以上竝命仍。至柳守乭强奸寡女事。上曰。何如。罪狀雖重。强奸未成。則與已爲成奸。差異矣。然旣今年條。則有難遽放矣。尙喆曰。然矣。命仍。至承榮泰金富尙李光奎李春才盧德豪安宗晦孔右仁金宗完梁興龍柳龍卿李六孫奴太貴姜萬元李萬貴李旕金李佐太申尙春李根李重彰趙重琥金昌益姜得龍金三奉金允丁金順丁梁崇金希文黃處太金尙益徐海福崔甘金金秋石朴永先奴猛才。金莫奉金仁昌朴若大崔戒男張斗之李海龍。裵慶有奴助弘。文次山盧太貴金夏哲林貴才金五卜。石旕乭伊。方正規金乭萬申乭才金世石李好景金順才金升辰金重恪丁潤愼韓命周婢尙德婢連伊崔興福事。以上竝命仍。彦鎬讀奏忠淸道定配秩。至許濤事。上曰。放之。何如。尙喆曰。臣等亦打點而持入矣。命放。至奴景山偸斫松株事。上曰。所犯。不過枯松五株矣。卿等之意。何如。尙喆曰。差異於禁松矣。志恒曰。發配不久矣。上曰。比許濤則輕矣。存謙曰。然矣。命放。至奴命先養厚家書捧價傳給事。上曰。非其奴而往傳書礼者。可怪矣。溵曰。若是渠奴。則異於他人矣。志恒曰。逆獄干連之人。不可輕先擧論。尙喆曰。若其奴子而受雇價。則尤爲無狀矣。上曰。受厚價而傳通逆家書礼者。間多有之矣。命仍。至申德文事。上曰。比俄者所放趙重廉事。何如。尙喆曰。放之似無妨矣。命放。至金從道里邊聖台事。竝命仍。至朴樞光奴老味任碩才等私屠事。上曰。私屠則雖今年條。皆放之無妨矣。竝命放。至婢二月事。命仍。至趙時璧事。命放。至裵世迪逆家文書偸出事。上曰。何如。尙喆存謙曰。逆家文書。偸出潛賣。罪犯非常。有難遽放。命仍。至金致漸李奎峻金有聲李道光任聖潤申惠淵事。以上竝命仍。至金洛徽呼籲駕前事。上曰。此雖今年條。而無識鄕儒。何足深罪。予欲放之。卿等之意。何如。尙喆存謙溵曰。聖敎誠然矣。命放。至金壽淵李鳳禎田得麟奴俊伊田武得金致一事。以上竝命仍。至崔弘起金道沃等方物紙品麤劣事。上曰。旣已施刑。放之無妨矣。竝命放。至李江床趙德奉李春榮成珪孫右發金先洪宅輔僧龍眞申慶雄黃湜金就澄羅春國廉云興宋信連宋龍煥劉厚柱金奉大河己立事。以上竝命仍。至禹旕三封山松偸斫事。上曰。何如。存謙曰。偸斫大松。則本有重律矣。命仍。至牟成雲鄭召史申大英事。以上竝命仍。國榮讀奏黃海道定配秩。至千世翊韓愼康等以推刷官吏濫杖虐民事。上曰。旣已累次施刑。足懲其罪。命放。至趙儀鳳事。命放。至金福老味李昌得事。竝命仍。至安思行事。命放。至婢福愛事。命仍。至孫東成事。命放。至柳老郞金林福萬韓鳳丁李松顔朴載禎洪遠澤奴命世事。以上竝命仍。上曰。今年條及科場用奸事。竝仍之。可也。至丁泊奎松田放火事。上曰。何如。存謙曰。松田放火。爲一律矣。命仍。至金成三方孟成趙德能李壽宗。裵世晃。孫慶大奴元才婢順大事。以上竝命仍。至奴卜宣橫叛上典事。上曰。何如。尙喆曰。有若推奴事。而未可知矣。志恒曰。叛其上典。則罪關風化矣。命仍。至宋乙石朴東采金巖回羅日世梁啓益崔枝彦僧自賢朱南哲孫慶天。巫女萬年卓漢伊朴成大李世龍徐裕善申厚奉金世明金夏國金億石河應龍金元哲金同位安範祖金鼎德李定儉康莫金田興石金以文安昌文奴石贊事。以上竝命仍。至平安道定配秩元景復高益重李長發金鎭協事。以上竝命放。至李銀同盧重泰尹樽事。以上竝命仍。至吳福載姜明耇等火田摘奸時濫執正田事。上曰。何如。志恒曰。臣等姑未知其事實。未敢仰對矣。璹曰。外方吏輩。欺害村民。類多如是矣。竝命仍。至仇加金沈行善得鼎吳中間奴貴立朴辰星文仁樞成泰柱高鳳煥盧兢婢彦娘婢德伊婢己禮嚴得良閔慶祿良女以色許召史李景賢韓世奉李齊柱余聖學郭守爀安聖希金澤奎安運重朴泰楫金大五李時中李聖聃崔有鼎李殷佐權冏尹師爀申二得池順立事。以上竝命仍。至車得輪厚謙賜死時潛洩事幾事。上曰。放之。何如。志恒曰。罪犯至重矣。上曰。然則仍之。至權善載李葛男尹元周沈之雄金贊尹心洪李光益張瑞翬崔象五李應白李天蕃尹二先蔡成友金允己李二金朴東英林儉孫金南才安道南申光禧李初恒洪致寅奴德男李德才洪戒官金明三韓聖俌金業同孔元乭金長軍惡發鄭福石奴卜萬柳春立事。以上竝命仍。命書傳敎曰。觀此文案。決非故犯。不過無知妄作之擧。究厥本情。似必不知偸竊馬牌之罪至於一律之致。然以斷死。殊涉罔民之嫌。旣問大臣獄官。罪人尹起莘。減死定配。曾於先朝。此等罪犯。亦有從輕之例。罪人金德鎭。亦爲減死定配。慶尙道流三千里罪人孫巡泰。減等。慶尙道徒配罪人李茂松金聲喆李占男全致慶鄭德世柳福興。全羅道徒配罪人千世柱梁鳳瑞李載春趙重濂李弘遠趙和鎭曺允邦。流三千里定配罪人奴福才金之兌金光西。咸鏡道定配罪人鄭弘臣洪德遇。平安道徒配罪人元景復高益重李長發金鎭協。忠淸道徒配罪人許濤奴景山金從道里申德文朴樞光奴老味任碩才趙時璧金洛徽。定配罪人崔弘起金道洽。黃海道徒配罪人千世翊韓愼康趙儀鳳安思行孫泰成等。竝放送。上曰。仍放秩。承旨互相較準。可也。上謂尙喆等曰。今日所放。比卿等所料。何如。尙喆存謙曰。臣等所料。初不過三十餘。今則大過於此矣。上曰。予之初意。則殆六十餘矣。今乃多減矣。上曰。爲奴婢秩。見之乎。存謙曰。其中有訓局私庫三升偸去罪人。而所偸疋數。不多矣。上曰。放之。至金龍甲事。存謙曰。文書中以儀之弟子懸錄。而姓則金哥。似以受學連坐矣。上曰。此是儀之食主人家兒云矣。存謙曰。聞沈偗之沈粹之。同是連坐。而一放。一不放云矣。上曰。沈偗之。卽儀之四寸乎。入侍諸臣中。有知之者乎。皆曰。未詳矣。上曰。初以爲儀之四寸而放之。若其同生。則豈可輕易放釋乎。國榮曰。問於沈豊之。則似當知之矣。上曰。注書出問。可也。雲喆出問後。還奏曰。儀之同生云矣。上曰。然則不當釋而釋之矣。國榮曰。臣以此酬酢于大臣。而刑政斑駁。宜有一體擧行之道矣。上曰。一配一釋。甚非法意也。國榮曰。然則更爲竄配。何所不可乎。上曰。其時判義禁誰也。正法罪人之同生。自上雖或未及詳察而輕釋。其爲執法之官者。何無一言爭執乎。予則以儀之四寸知之矣。上曰。其時親鞫。刑判見之乎。志恒曰。未見矣。上曰。先大王。儀之處分。非爲奉朝賀之地也。渠焉敢以不忍聞不忍言之說。載之於口乎。爲今日臣子者。若或扶護儀之。是皆逆也。況金龜柱。渠之地處。顧何如。而乃以不忍聞之說。復敢筆於疏章乎。逆之一字。渠亦難逭。至於鄭履煥疏。外面驟看。則雖與德師載翰不同。而究其罪。則亦何異也。渠之至今生存。特以付之令前故也。雖急於構殺奉朝賀。爲人臣子者。豈忍以此等之說。復發於口乎。上曰。三司進前。浩修在源宗來志儉念祖。以次進伏。國榮曰。頃者李在簡。旣以啓辭中有親嫌分揀。則今於徐浩修。似不可異同矣。上曰。然矣。李在簡韓晩裕。旣以此許遞。則此路一開。果難異同。而人皆援而爲例。良可悶也。尙喆曰。大義滅親。有何不可乎。上曰。大義滅親。豈人人可爲乎。若非送賊而皆爲滅親。則又非敦風之道矣。浩修在源宗來志儉念祖曰。臣等謂和緩。爲先削去其號。依律處斷。宜矣。措辭見上上曰。不允。浩修在源宗來志儉念祖曰。再昨冬國家安危之機。至今追思。尙覺凜然。苟有體國大臣。則雖非上敎。固當直請聽政。而伊時首相韓翼謩。徒畏麟賊之氣熖。罔念國勢之岌嶪。不體上敎。徒事䌤縫。使宗國大計。幾致難言之境。論其罪負。至爲深重。則向者近地移配。已失太寬。今玆依前下敎擧行之命。雖出於悶旱疏釋之聖意。而隄防一壞。義理易晦。臣等謂還寢付處罪人韓翼謩。依前下敎擧行之命。仍施遠竄之典。宜矣。上曰。依啓。浩修曰。臣於付處罪人金相福合啓。竊有私義之不可冒當者。向來王署之獲遞。亦蒙曲諒之聖恩。則到今去就。宜無異同。請命遞斥臣職。上曰。勿辭。夏材曰。大司諫徐浩修。再啓煩瀆。退待物論矣。上曰。知道。浩修先退。在源宗來志儉念祖曰。付處罪人金相福。以天生妖邪之性。具萬古宵小之行。斷其平生。直一鳳漢之影子也。蝨付狐媚之態。人不忍正視。趨勢射利之跡。世自有公案。鳳漢之勢掀天。而相福爲其狎客死士。鳳漢之眼無君。而相福爲其腹心爪牙。指忠爲逆。指逆爲忠。嫉視士流。如復私讎。直與麟謙恒簡輩。腸肚相連。打成一團。其居相職也。薦剡取捨。先承鳳漢之風旨。又聽麟謙之指揮。使賊勢䲭張。凶謀益肆者。皆相福之所贊助。而昨冬徐命善疏出之後。宋瑩中深文之說。稱以所見無異同。麟漢不必知之說。謂以語脈不如此。至於命讀睿章之時。敢請中間傳說之査問。至下中官拿鞫之聖敎。雖其成命還寢。而相福之包藏禍心。昭然難掩。若翔雲之換父易祖。乃人倫之大變。而相福。實自主張。滅絶天常。萬戮難逭。而畢竟雲賊之妖惡。亦出於相福之釀成。以雲招中疏草一本送于領府事云云觀之。其爛熳和應。灼然可知。逆雲旣已伏法。而相福獨爲晏然者。揆以王章。寧有是理。今以筵話傳說。論相福之罪者。眞是緦功之察耳。且麟謙雲諸賊。亘古所無之惡逆。而拘於平法之新令。拏戮之典。不得快施。輿情之憤鬱。去而愈激。況相福。本以洪家之人。與此三賊。凶謀祕計。無不參涉。則凡厥罪犯。至深且重。向者近地移配。揆以國法。失之太寬。而今玆全釋之命。實出群情之外。聽聞驚惑。大咈公議。臣等謂亟寢付處罪人金相福放送之命。爲先施以遠竄之典。宜矣。上曰。依啓。在源宗來念祖曰。臣等謂楸子島荐棘罪人趾海。濟州牧定配罪人纘海。更令王府設鞫嚴問。快施當律。宜矣。措辭見上上曰。不允。在源宗來念祖曰。臣等謂薪智島定配罪人敬彬。熊川縣定配罪人成運。亟令王府。更爲設鞫得情。宜矣。措辭見上上曰。不允。在源宗來念祖曰。臣等謂還寢象厚放歸田里之命。仍施絶島定配之典。宜矣。措辭見上上曰。不允。在源宗來念祖曰。臣等謂洪樂任。亟命王府設鞫嚴問。宜矣。措辭見上上曰。不允。在源宗來念祖曰。臣等謂黑山島定配罪人金龜柱。依律處斷。宜矣。措辭見上上曰。不允。在源宗來念祖曰。臣等謂大靜縣荐棘罪人啓能。依律處斷。宜矣。措辭見上上曰。不允。在源宗來念祖曰。臣等謂薪智島安置罪人宋瑩中。荐棘。宜矣。措辭見上上曰。不允。在源宗來念祖曰。臣等謂智島定配罪人金相翊。荐棘。宜矣。措辭見上上曰。不允。宗來念祖曰。安置罪人睦祖煥。渠旣以出入逆家納招。則論其負犯。固不可輕易量移。放逐罪人鄭遠達。雖是狂易。旣爲逆謙之至親。放逐罪人李俊永。自是養厚之狎客。與李鎭常竝稱。島配罪人閔百奮。本以簡恒之親屬。與賊徒交密。此俱不可全然放釋。臣等謂亟收成命。以嚴隄防。宜矣。上曰。睦祖煥情犯。元不大段。當初發配。只是懲勵之意。鄭遠達。亦不以病人而放送。謙賊罷養之後。不可謂之至親故也。非是忽於隄防而然矣。其他罪人之酌處。予意亦皆斟量者。不允。宗來念祖曰。臣等才識鹵莾。言議巽軟。本不合於淸朝耳目之任。而迺者疏決有命。除旨忽下。繼有先入侍後謝恩之敎。臣等章皇登筵。而第以諸人負犯之不可輕釋。有所論列矣。及承聖批。不賜允許。此莫非臣等誠意不能見孚之致。臣等何敢一刻晏然於臺次乎。請命遞斥臣等之職。上曰。勿辭。亦勿退待。志儉曰。殿下以憫旱之聖念。行此疏釋曠蕩之典。臣不勝欽仰。而至於隄防所關。不可不嚴。臺臣以睦祖煥等事仰奏者。誠得臺體。卽賜允從。區區之望也。上曰。有所斟量而然矣。志儉曰。御覽文字。獄案體段。何等嚴重。而今日禁府文書中誤字。極爲夥然。事體所在。不可無警。金吾諸堂。一竝從重推考。何如。上曰。勿推。命退。諸臣以次退出。